Kongen av Queens

Kongen av Queens (orig: The King of Queens) er en amerikansk komiserie som gikk på CBS fra 1998 til 2007. Serien handler om budbilsjåføren Douglas (Doug) Steven Heffernan og hans nærmeste familie og venners dagligdagse problemer i bydelen Queens i New York City.

Hovedaktører
Doug selv spilles av komikeren Kevin James, og jobber i budbilfirmaet IPS (International Parcel Service). Han er en mann som nyter en god matbit i tide og utide. Han er også lidenskapelig fan av baseball-laget New York Mets, og er videre interessert i også amerikansk fotball og de fleste andre av idrettene som er populære i USA.

Hans kone, Carrie, spilles av Leah Remini og er advokatsekretær. Hun har et hardt skall, men er god på bunn. 

Hennes far, Arthur Eugene Spooner, bor i kjelleren deres, siden han ikke ville flytte på gamlehjem da kona døde. Han spilles av Jerry Stiller. Han er en eksentrisk type, og kommer ofte på mer eller mindre gode ideer om ting han har tenkt å gjennomføre, ofte til Doug og Carries fortvilelse, da en del av hans krumspring går på deres bekostning.

Andre roller
Dougs kamerater Deacon Palmer, Spence Olchin og Dougs fetter Danny, som trer inn i vennegjengen da Richie Ianucci åker ut av serien (etter sesong 2), er også ofte med. 

Deacon John Palmer (Victor Williams) er Dougs mest normale venn, og er hans kollega som budbilsjåfør for IPS. Hans kone Kelly (Merrin Dungey, er også å se nå og da, og omtales ofte som Carries næreste venninne. Deacon har tidligere tjenestegjort i "National Guard". Hans far var en tannlege og Deacon kom dermed fra en rik familie. 

Spence Olchin (Patton Oswalt) bor i første del av serien hjemme hos sin mor, men senere sammen med Danny Heffernan. På tross av, eller kanskje på grunn av, dette har han aldri hatt intim omgang med en kvinne. Dette fører til mye bespottelser og vittige situasjoner og misforståelser. 

Danny Heffernan (Gary Valentine) er i forhold til sin fetter noe mindre, men ser allikevel opp til Doug. Han får seg etter hvert jobb i IPS etter å ha mislyktes som mye annet. Han eide før en pizza-sjappe som gikk konkurs.

Lou Ferrigno (som spiller seg selv) – flytter inn som familiens nabo i en sentral sesong. Han blir fort en av Dougs venner, og opptrer ofte moralsk, dog har også han sine menneskelige feil. Vitser og henvisninger til hans rolle som Hulken i TV-serien med samme navn, er det mange av. 

Holly Shumpert (Nicole Sullivan) – dukker opp i rollen som hundepasser som tar med seg Arthur på sine turer i parken mot lønn fra Doug og Carrie, siden de vil ha fred i huset. Etter hvert blir hun en venn av familien.

Richie Iannucci (Larry Romano) er Dougs barndomsvenn og en italienskættet skjørtejeger av rang. Han åker ut av serien etter sesong 2, men dukker opp igjen i en liten rolle i sesong 3.

Videre er også Dougs søster Stephanie (Ricki Lake), og Dougs foreldre Joe (Dakin Matthews) og Janet (Jenny O'Hara) innblandet i en episode nå og da.

Kobling til andre serier 

Kongen av Queens har en nær tilknytning til serien Alle elsker Raymond, og hovedpersonene er ofte å se i hverandres serie, dog med litt forskjellig omstendighet.

I Kongen av Queens, opptrer noen ganger Ray Barone (Ray Romano), og hans familie i sine nøyaktige roller i forhold til Alle elsker Raymond, og de har følgelig samme rollenavn og lik oppførsel.

I Alle elsker Raymond, derimot, opptrer ofte Kevin James, men her i varierende rolle. Noen ganger som en nøytral person kalt Kevin, men i de nyere episodene har hans rolle som budbilsjåfør, og til og med navnet Doug, dukket opp. Andre rolleskikkelser fra Kongen av Queens, har imidlertid ikke vært å se i Alle elsker Raymond, med unntak av Gianni som jobber på Danny Heffernan's Pizza-restaurant.

Eksterne lenker
 
 Liste over Kongen av Queens-episoder hos epguides.com
 Episodeguide på norsk hos TVslave.no

Komiserier fra USA
TV-serier fra 1990-årene, fra USA
TV-serier fra 2000-årene, fra USA
TV-produksjoner på CBS